Broj: 711-I-1371-P-433-17/19-10-8

Zagreb, 14. lipnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Lea Katića, općinskog načelnika Općine Lastovo,** na 53. sjednici, održanoj 14. lipnja 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Lea Katića, općinskog načelnika Općine Lastovo, povodom navoda o mogućoj bespravnoj gradnji izvršenoj na nekretnini k.č.br. …………………., u vlasništvu dužnosnika, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a ili povrede načela obnašanja javnih dužnosti.**

**Obrazloženje**

Protiv dužnosnika Lea Katića podnesena je dana 19. prosinca 2017.g. anonimna prijava mogućeg sukoba interesa koja je u knjigama ulazne pošte Povjerenstva zaprimljena pod brojem: 711-U-7381-P-433/17-01-1 te je povodom iste otvoren predmet broj P-433/17.

U prijavi se u bitnome navodi da je dužnosnik Leo Katić izvodio građevinske radove bez odgovarajućih dozvola te je takvom bespravnom gradnjom izbjegao plaćanje komunalnog doprinosa Općini Lastovo, čime je oštetio proračun navedene jedinice lokalne samouprave.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika, utvrđeno je da je Leo Katić dužnost općinskog načelnika Općine Lastovo obnašao u mandatu 2013.-2017. te da istu dužnost obnaša u mandatu 2017.-2021. te je stoga povodom obnašanja navedene dužnosti obvezan postupati sukladno odredbama ZSSI-a.

Povjerenstvo je radi provjere osnovanosti navoda iz podnesene prijava te u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

Na zahtjev Povjerenstva Ministarstvo graditeljstva i prostornog uređenja, Uprava za inspekcijske poslove, Područna jedinica u Dubrovniku, Odjel Dubrovačko-neretvanske županije dostavio je očitovanje KLASA: 362-02/17-16/3458, URBROJ: 531-07-1-3-6-18-03 od 15. veljače 2018.g. u kojem se navodi da je navedena Područna jedinica zaprimila prijavu o mogućoj bespravnoj gradnji dužnosnika Lea Katića te je ista uvrštena u plan rada.

Povjerenstvo je potom dopisom od 16. siječnja te požurnicama od 22. veljače i 27. ožujka 2019.g. od gore navedenog tijela zatražilo informaciju o postupanju po zaprimljenoj prijavi o mogućoj bespravnoj gradnji dužnosnika Lea Katića.

Na navedene upite Povjerenstva, Državni inspektorat koji je preuzeo inspekcijske poslove Ministarstva, dostavio je očitovanje KLASA: 362-02/17-16/3458, URBROJ: 443-14-1-3-6-19-14 od 10. travnja 2019.g. u kojem se navodi da je 6. lipnja 2018.g. obavljen inspekcijski pregled na lokaciji u Lastovu, čest.zgr. ………………….., i to izvana, dok je bilo nemoguće obaviti stručan i točan pregled bez ulaza u građevinu i bez nazočnosti investitora, Nitko nije zatečen u blizini, a u zgradu koja je evidentno nadograđena cca 0,5 m iznad razine susjedne zgrade bilo je nemoguće pristupiti. U telefonskom razgovoru s dužnosnikom Leom Katićem dobivena je informacija da je u postupku sanacije svoje etaže, naslijeđene od majke te da je izveo nadogradnju nadozida između 50 i 60 cm sukladno Pravilniku o jednostavnim i drugim građevinama i radovima, kao i da je pristupio ozakonjenju izvedenih radova. U očitovanju se nadalje navodi da su djelatnici Općine Lastovo Državnom inspektoratu dostavili dopis – informaciju Upravnog odjela za prostorno uređenje, gradnju i zaštitu okoliša, Ispostave Vela Luka iz kojeg je razvidno da je Leo Katić podnio zahtjev za izdavanje rješenja o izvedenom stanju za predmetnu česticu. Slijedom navedenoga, na terenu nije bilo moguće utvrditi sve činjenice te će odluka o ispravnosti građenja biti donesena kada budu prikupljeni svi podaci bitni za njeno donošenje.

Na zahtjev Povjerenstva Upravni odjel za prostorno uređenje i gradnju Dubrovačko-neretvanske županije dostavio je očitovanje KLASA: 360-01/19-01/59, URBROJ: 2117/1-23/3-1-19-2 od 20. svibnja 2019.g. u kojem se navodi da je zahtjev za izdavanje rješenja o izvedenom stanju za k.č.zgr. …………………. podnesen dana 24. studenoga 2017.g. od strane Lea Katića koji je naknadno u svibnju i rujnu 2018.g. dopunjen potpunom dokumentacijom. U očitovanju se nadalje navodi da je dana 3. svibnja 2019.g. zaprimljena požurnica za izdavanje rješenja o izvedenom stanju za predmetnu nekretninu te je postupak izdavanja rješenja započet na način da je 13. svibnja 2019.g. odrađen uvid u DOF5/2011 i odredbe Prostornog plana Općine Lastovo.

Povjerenstvo je nadalje izvršilo uvid u podnesena izvješća o imovinskom stanju dužnosnika Lea Katića te utvrdilo da je dužnosnik u izvješćima podnesenim 19. svibnja 2016.g. i 10. travnja 2017.g. povodom promjene, zatim 26. lipnja 2017.g. povodom ponovnog izbora na istu dužnost te 12. srpnja 2017.g. povodom ispravka podataka i 7. siječnja 2019.g. povodom promjene u dijelu podataka o nekretninama naveo kuću s okućnicom u Lastovu, k.č.br. …….., površine 46 m2, stečenu nasljedstvom.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Povjerenstvo obrazlaže da bespravna gradnje, odnosno izvođenje građevinskih radova bez potrebnih dozvola nije u nadležnosti Povjerenstva niti Povjerenstvo može utvrđivati jesu li radovi koje je na kući u svom vlasništvu izveo dužnosnik Leo Katić u skladu s važećim propisima o gradnji.

Vezano za nanošenje štete Općini Lastovo uslijed neplaćanja komunalne naknade za dio kuće koji je navodno izgrađen bez odgovarajućih dozvola, Povjerenstvo je utvrdilo da je dužnosnik Leo Katić podnio nadležnom tijelu zahtjev za izdavanje rješenja o izvedenom stanju. Sukladno članku 25. Zakona o postupanju s nezakonito izgrađenim zgradama („Narodne novine“ broj 86/12., 143/13., 65/17. i 14/19.) podnositelj zahtjeva, odnosno vlasnici zgrade dužni su prije donošenja rješenja o izvedenom stanju platiti naknadu za zadržavanje nezakonito izgrađene zgrade u prostoru, odnosno prvi obrok u slučaju obročne otplate iste. Slijedom navedenoga, i dužnosnik Leo Katić bit će obvezan platiti navedenu naknadu prije izdavanja rješenja o izvedenom stanju.

Slijedom svega navedenog, s obzirom da iz prikupljenih podataka i dokumentacije nisu stečena relevantna saznanja iz kojih bi proizlazilo da je postupanjem dužnosnika Lea Katića došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Leo Katić, elektronička dostava
2. Objava na internetskoj stranici Povjerenstva
3. Pismohrana